Kunnallispoliitikko Vsevolod Jürgenson ihmettelee virolaislehdessä rakennussuunnitelmien ja -lupien puutetta.

Kaikki eivät ole haltioissaan Rovion ex-toimitusjohtajan Peter Vesterbackan hengästyttävästä tahdista, jolla hän pyrkii rakennuttamaan Tallinnan ja Helsingin välisen tunnelin. Tallinnan kuntapoliitikko Vsevolod Jürgenson kyselee Eesti Päevaleht -sanomalehdessä Vesterbackan puuhaaman Tallinnan-tunnelin ympäristölupien perään. Mielipidekirjoituksessaan hän ihmettelee kovaa kiirettä ja vertaa Vesterbackaa ovelta ovelle kulkevaan pölynimurimyyjään ja koko hanketta bluffiksi. Jürgenson pelkää, että projektin suunnittelu jää mahtipontisen puheen jalkoihin.

Tunneleita on suunnitelmassa kolme. Kaksi junatunnelia ja yksi huoltotunneli. Matka-aikaa Helsingistä Tallinnaan kertyisi 20 minuuttia.­

Ongelmallisimpana hän pitää sitä, ettei Vesterbackalla ole ollut vielä esittää riittävän yksityiskohtaisia rakennuspiirustuksia, vaikka rakentamisen aloitusajankohdaksi on kaavailtu vuosia 2018–2019. Jürgensonin mukaan on kyseenalaista, mikäli työt päästään aloittamaan ilman hankkeen ympäristövaikutusten arviointia.

– Etukäteen tarvitaan tunnelin ympäristövaikutuksista perusteellinen arviointi, joka selvittää, voiko tunneli vaarantaa jo valmiiksi haavoittuvan Itämeren eliökuntaa, Jürgenson kirjoittaa.

Hän esittää huolensa myös siitä, ettei vedenkäyttöön liittyvistä seikoista ole esitetty tarkkoja suunnitelmia, kuten ei myöskään Helsingin edustalle kaavaillusta tekosaaresta, jolle Vesterbacka on suunnitellut yhtä asemaa Espoon ja lentokentän asemien lisäksi.

– En epäile Vesterbackan vilpittömyyttä, mutta olemme yllättyneitä välinpitämättömyydestä, jolla 15 miljardin hankkeen mies vie suunnitteluprosessia eteenpäin, Jürgenson päättää kirjoituksensa.

Vesterbacka on kertonut, että tunneli halutaan rakentaa viidessä vuodessa, jolloin tunneli valmistuisi vuonna 2024. Hän on yrittänyt hankkia projektille arvioidun 15 miljardin rahoituksen Kiinasta.

Hän yrittää suunnitelmillaan ehtiä ennen Uudenmaan liittoa, joka Helsingin ja Tallinnan kaupunkien, Suomen ja Viron Liikennevirastojen ja Harjun lääninhallituksen kanssa tekee omaa FinEst Link -hankeselvitystään mahdollisesta Tallinna-Helsinki-tunneista. Näiden selvitysten mukaan tunneli voisi valmistua vuoden 2030 tienoilla.